**Dôvodová správa**

**Všeobecná časť**

Návrh nariadenia vlády, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov sa predkladá na rokovanie ako iniciatívny materiál.

Cieľom navrhovanej úpravy je odstránenie nesúladu so Smernicou Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií v nadväznosti na podanú žalobu Európskej komisie č. C-773/22, ktorá žaluje SR pre nesprávnu transpozíciu, konkrétne vytýka Slovenskej republike nesprávne prebratie článku 41 ods. 1 písm. c). Ďalším cieľom je odstránenie legislatívno-technických chýb a administratívno-technickej chyby v prílohe č. 3 pre zdravotnícke povolanie sestra, v ktorej boli nesprávne začlenené špecializačné odbory „intenzívna ošetrovateľská starostlivosť v neonatológii“ a „intenzívna ošetrovateľská starostlivosť v pediatrii“.

Návrh predloženého nariadenia vlády nemá vplyvy na rozpočet verejnej správy, vplyvy na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a právom Európskej únie.

Dátum účinnosti sa navrhuje od 1. apríla 2023 vzhľadom na potrebu urýchleného zosúladenia nariadenia vlády so smernicou Európskeho parlamentu a Rady 2005/36/ES.